Title: พระราชกฤษฎีกา กำหนดเขตที่ดินที่จะทำการสำรวจ เพื่อการวางและจัดทำผังเมืองรวม ในท้องที่ตำบล นาเกลือ ตำบลหนองปรือ ตำบลห้วยใหญ่ อำเภอบางละมุง และตำบลนาจอมเทียน อำเภอสัตหีบ จังหวัดชลบุรี พ.ศ. 2519

พระราชกฤษฎีกา

พระราชกฤษฎีกา
กำหนดเขตที่ดินที่จะทำการสำรวจ
เพื่อการวางและจัดทำผังเมืองรวม
ในท้องที่ตำบล
นาเกลือ ตำบลหนองปรือ
ตำบลห้วยใหญ่ อำเภอบางละมุง
และตำบลนาจอมเทียน
อำเภอสัตหีบ จังหวัดชลบุรี
พ.ศ. ๒๕๑๙

ภูมิพลอดุลยเดช ป.ร.
ให้ไว้ ณ วันที่ ๑๖ กันยายน
พ.ศ. ๒๕๑๙
เป็นปีที่ ๓๑
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรกำหนดเขตที่ดินที่จะทำการสำรวจเพื่อการวางและจัดทำผังเมืองรวม
ในท้องที่ตำบลนาเกลือ ตำบลหนองปรือ ตำบลห้วยใหญ่ อำเภอบางละมุง และตำบลนาจอมเทียน
อำเภอสัตหีบ จังหวัดชลบุรี
เพื่อกำหนดการใช้ประโยชน์ที่ดินในการพัฒนาและรักษาสภาพภูมิประเทศและสภาพแวดล้อม

อาศัยอำนาจตามความในมาตรา
๑๙๒ ของรัฐธรรมนูญแห่งราชอาณาจักรไทย และมาตรา ๑๔ แห่งพระราชบัญญัติการผังเมือง
พ.ศ. ๒๕๑๘ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้ 

มาตรา ๑ 
พระราชกฤษฎีกานี้เรียกว่า พระราชกฤษฎีกากำหนดเขตที่ดินที่จะทำการสำรวจเพื่อการวางและจัดทำผังเมืองรวม
ในท้องที่ตำบลนาเกลือ ตำบลหนองปรือ ตำบลห้วยใหญ่ อำเภอบางละมุง และตำบลนาจอมเทียน
อำเภอสัตหีบ จังหวัดชลบุรี พ.ศ. ๒๕๑๙

มาตรา ๒[๑] 
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ 
พระราชกฤษฎีกานี้ให้มีอายุห้าปี

มาตรา ๔ 
ให้ผู้อำนวยการสำนักผังเมืองเป็นเจ้าพนักงานการผังตามพระราชกฤษฎีกานี้

มาตรา ๕ 
เขตที่ดินที่จะทำการสำรวจเพื่อการวางและจัดทำผังเมืองรวมตามพระราชกฤษฎีกานี้
อยู่ในท้องที่ตำบลนาเกลือ ตำบลหนองปรือ ตำบลห้วยใหญ่ อำเภอบางละมุง
และตำบลนาจอมเทียน อำเภอสัตหีบ จังหวัดชลบุรี
ภายในแนวเขตตามแผนที่ท้ายพระราชกฤษฎีกานี้

มาตรา ๖ 
ให้รัฐมนตรีว่าการกระทรวงมหาดไทยรักษาการตามพระราชกฤษฎีกานี้

ผู้รับสนองพระบรมราชโองการ
หม่อมราชวงศ์เสนีย์  ปราโมช
นายกรัฐมนตรี

[เอกสารแนบท้าย]

๑. แผนที่ท้ายพระราชกฤษฎีกา
กำหนดเขตที่ดินที่จะทำการสำรวจเพื่อการวางและจัดทำผังเมืองรวมในท้องที่ตำบลนาเกลือ
ตำบลหนองปรือ ตำบลห้วยใหญ่ อำเภอบางละมุง และตำบลนาจอมเทียน อำเภอสัตหีบ
จังหวัดชลบุรี พ.ศ. ๒๕๑๙

(ดูข้อมูลจากภาพกฎหมาย)

หมายเหตุ :-
เหตุผลในการประกาศใช้พระราชกฤษฎีกาฉบับนี้ คือ
เพื่อกำหนดการใช้ประโยชน์ที่ดินในการพัฒนาและดำรงรักษาบริเวณสถานตากอากาศพัทยา
ให้รับกับแผนพัฒนาการท่องเที่ยวในอนาคต เพื่อส่งเสริมการเศรษฐกิจ สังคม
สภาพแวดล้อมและการผังเมือง และเพื่อให้เจ้าหน้าที่มีอำนาจเข้าไปทำการสำรวจที่ดิน  จึงจำเป็นต้องตราพระราชกฤษฎีกานี้

วิภา/ปรับปรุง
๑๕
กรกฎาคม ๒๕๕๘

[๑] ราชกิจจานุเบกษา
เล่ม ๙๓/ตอนที่ ๑๑๕/หน้า ๔๑๐/๒๘ กันยายน ๒๕๑๙